Töölöläistalon kellarista löytyi useita luvattomia asuinhuoneita ja neljä vessaa – "No en nyt kommentoi asiaa, kiitos vain"

Töölöläistaloyhtiö on määrännyt kiinteistön omistajaa purkamaan kellariin rakennetut asuintilat. Kuvituskuva. Arkistokuva

Sanna Jompero

Kaupunki on määrännyt Taka-Töölössä sijaitsevan kerrostalon osakkeenomistajan purkamaan taloyhtiön kellariin tehdyt asuintilat keittiöineen sekä palauttamaan tilat takaisin varastotiloiksi.

Muutostyöt tulee tehdä elokuun alkuun mennessä, muuten luvattomista tiloista alkaa juosta uhkasakko.

Töölöläiseen taloyhtiöön rakennetut luvattomat asuintilat löytyivät sattumalta vuoden 2016 elokuussa tehdyn kaupungin rakennusvalvonnan tarkastuskäynnin yhteydessä.

Taloyhtiö oli toimittanut rakennusvalvonnalle toimenpidepyynnön katselmuksen suorittamiseksi yhtiön kellarivarastossa. Katselmusta pyydettiin, sillä yhden asunnon varastoon oli tullut vettä kaukolämpöputken vuodon takia. Asian selvittelyssä ilmeni, että tilaan oli tehty laajoja rakennustöitä ilman taloyhtiön lupaa tai rakennuslupaa.

Talon 168-neliöiseen varastotilaan oli rakennettu luvattomasti useita pieniä huoneita, suurempia oleskelutiloja, keittiö, neljä wc:tä, sauna sekä pesuhuone. Tilaan on tehty myös sähkötöitä, lisätty keskuslämmitykseen liitettyjä vesipattereita ja tehty putkitöitä.

Tilat ovat voimassa olevan luvan mukaan varastotiloja, joissa on tähän asti ollut yksi wc.

Tiedossa ei ole, mihin tarkoitukseen kellarin luvattomia asuinhuoneistoja on käytetty.

Lue tästä uudempi uutinen: Nyt selvisi, mihin luvattomia töölöläistalon huoneistoja käytettiin - katso kuvat paikalta

Taloyhtiön hallituksen puheenjohtaja ei ollut halukas kommentoimaan asiaa Helsingin Uutisille.

–No en nyt kommentoi asiaa. Kiitoksia vaan, mies sanoi ja sulki puhelimen.

Kaupunkiympäristölautakunnan ympäristö- ja lupajaosto käsitteli velvoitteen antamista kokouksessaan helmikuussa.

Juokseva uhkasakko on kunkin velvoitteen osalta 5 000 euroa ja tuhat euroa jokaiselta ylimenevältä kuukaudelta, mikäli velvoitetta ei ole noudatettu. Lisäksi kaupunki veloittaa tuhannen euron valvontamaksun.

Taloyhtiö ilmoitti rakennusvalvonnalle viime vuoden huhtikuussa, että taloyhtiö on nostamassa osakkeenomistajaa vastaan kanteen Helsingin käräjäoikeudessa.

Kanteella asunnon omistajaa vaaditaan poistamaan luvattomasti toteutetut muutokset kellarivarastossaan tai toissijaisesti oikeutetaan yhtiö poistamaan ne. Helsingin Uutisten tietojen mukaan asiaa käsitellään Helsingin käräjäoikeudessa toukokuussa.

Myöskään kaupungin rakennusvalvonnan vs. rakennuslakimies Sara Rintamo ei halunnut lausua asiasta mitään lautakuntatekstin ulkopuolelta.

–Minulla ei ole antaa esityksestä ilmenevää enempää tietoa asiassa. Oma näkemykseni on kirjattuna esitystekstiin.

Kaupunki postitti omistajalle asiasta laaditun tarkastuslausunnon kirjattuna kirjeenä viime syyskuussa. Omistaja jätti lunastamatta kirjeen. Samansisältöinen tarkastuslausunto toimitettiin omistajalle viime marraskuussa haastemiehen välityksellä